Héraðsdómur Reykjavíkur hafnaði í morgun kröfu Erlu Bolladóttur um að lykilrannsóknarmenn lögreglunnar í Guðmundar- og Geirfinnsmálinu yrðu látnir bera vitni í máli hennar gegn ríkinu. Lögmaður Erlu sakar ríkið um að torvelda alla gagnaöflun.
Erla stefndi ríkinu árið 2019 vegna höfnunar endurupptökunefndar vegna dóms hennar í Guðmundar- og Gerfinnsmálinu. Erla var dæmd fyrir meinsæri í málinu ásamt tveimur öðrum. Hinir fimm sakborningar í málinu fengu mál sín upptekin og voru sýknaðir af öllum ákæruliðum í Hæstarétti í september 2018.
Erla krafðist þess að fimm lögreglumenn sem komu að rannsókn málsins á sínum tíma yrðu látnir bera vitni. Þetta eru þeir Örn Höskuldsson, Sigurbjörn Víðir Eggertsson, Eggert Bjarnason, Valtýr Sigurðsson og Haukur Guðmundsson. Héraðsdómar hafnaði þessari kröfu í morgun.
Erla segir í samtali við fréttastofu að þessi úrskurður verði kærður til Landsréttar. Hún furðar sig enn fremur á því að ríkið skuli hafna því að fá tækifæri til að leiða fram sannleikann í þessu máli.
Ragnar Aðalsteinsson lögmaður Erlu segir það vonbrigði að kröfunni hafi verið hafnað
Það veldur mér sem lögmanni Erlu Bolladóttur örðugleikum að fá rétta niðurstöðu í málinu ef að ríkið torveldar alla gagnaöflun. Og ríkið hefur reyndar gert það í þessu máli og öðrum sambærilegum og barist upp á líf og dauða.
Augljóslega hefur ríkisstjórnin gefið lögmanni sínum fyrirmæli um að gera það
Ragnar segir mikilvægt að þeir sem rannsökuðu málið verði látnir bera vitni.
Já það er auðvitað mikilvægt vegna þess að þeir sem rannsökuðu málið í Keflavík þeir felldu grun á Sigurbjörn Eiríksson og Magnús Leópoldsson og rannsökuðu bíla þeirra og áttu við þá samtal.
Og því skiptir það máli þar sem að ákæruvaldið eða ríkið heldur því fram að Erla Bolladóttir eigi alla sök á því að fella grun á þá menn
Héraðsdómur Reykjavíkur hafnaði í morgun kröfu Erlu Bolladóttur um að fimm lögreglumenn sem leiddu rannsóknina í Guðmundar- og Geirfinnsmálinu verði látnir bera vitni í máli hennar gegn ríkinu. 